AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

2019 m. gruodžio 11 d. komunikate Komisija išdėstė Europos Sąjungai ir jos piliečiams skirtą Europos žaliąjį kursą. Jame atkartojamas Komisijos įsipareigojimas imtis su klimatu ir aplinka susijusių iššūkių, kurie yra pagrindinis šios kartos uždavinys. Tai nauja augimo strategija, kuria siekiama pertvarkyti Sąjungą į teisingą ir klestinčią visuomenę, pasižyminčią modernia, efektyviai išteklius naudojančia ir konkurencinga ekonomika, kurioje 2050 m. visai nebus grynojo išmetamo šiltnamio efektą sukeliančių dujų kiekio, o ekonomikos augimas bus atsietas nuo išteklių naudojimo. Europos žaliasis kursas yra neatskiriama šios kadencijos Komisijos strategijos, kuria siekiama įgyvendinti Jungtinių Tautų darbotvarkę iki 2030 m. ir darnaus vystymosi tikslus, dalis. Tikslą – ne vėliau kaip 2050 m. užtikrinti neutralaus poveikio klimatui Europos Sąjungą – Europos Vadovų Taryba patvirtino savo 2019 m. gruodžio 12 d. išvadose, o Europos Parlamentas – savo 2020 m. sausio 15 d. rezoliucijoje.

Europos žaliajame kurse visų pirma raginama spartinti perėjimą prie darnaus ir išmanaus judumo, nes transporto sektoriuje susidaro ketvirtadalis viso Sąjungoje išmetamo šiltnamio efektą sukeliančių dujų kiekio, ir ši dalis vis dar didėja. Siekiant neutralizuoti poveikį klimatui, transporto sektoriuje išmetamų teršalų kiekį iki 2050 m. reikia sumažinti 90 %. Mažiau teršalų turės išmesti visų rūšių transporto priemonės. Pristatydama Europos žaliąjį kursą Komisija pranešė apie ketinimą 2020 m. priimti darnaus ir išmanaus judumo strategiją, kurią įgyvendinant bus sprendžiama ši problema ir bus mažinama visų rūšių tarša. Tarp kitų numatomų veiksmų – didelė dalis iš 75 % šiuo metu keliais vežamų vidaus krovinių prioritetine tvarka turėtų būti perkelta vežti geležinkeliais ir vidaus vandenų keliais.

Geležinkeliai yra viena iš labiausiai aplinką tausojančių ir efektyviai energiją vartojančių transporto rūšių, todėl jiems turi tekti svarbus vaidmuo spartinant transporto priemonių išmetamų teršalų kiekio mažinimą. Iš tiesų, didžioji dalis geležinkelio linijų yra elektrifikuotos, tad keliaujant geležinkeliais tas pats atstumas įveikiamas išmetant gerokai mažiau CO2 nei keliaujant kelių ar oro transporto priemonėmis. Be to, tai vienintelis transporto sektorius, kuriame, net didėjant transporto srautams, nuo 1990 m. beveik nuolatos mažėjo išmetamas CO2 kiekis: 2016 m. tame sektoriuje išmetamas CO2 kiekis sudarė tik 0,5 % visų rūšių transporto sektoriuose išmetamo kiekio. Be to, geležinkelių sektoriuje suvartojama tik 2 % viso ES transporto sektoriuje suvartojamo energijos kiekio, nors 2016 m. geležinkeliais vežta 11,2 % visų krovinių ir 6,6 % visų keleivių. 1990–2016 m. geležinkelių sektoriuje suvartota mažiau energijos, be to, jame vis dažniau naudojami atsinaujinantieji energijos ištekliai.

Nors keleivių vežimo geležinkeliais dalis Sąjungos sausumos transporto sektoriuje 2007–2016 m. padidėjo nuo 7,0 iki 7,6 %, geležinkeliams tenkanti Sąjungos krovinių vežimo sausumos transportu dalis nuo didžiausios 2011 m. vertės (19 %) sumažėjo iki 16,65 % 2017 m. Išlieka nemažai kliūčių sukurti tikrą bendrą Europos geležinkelių erdvę, be kita ko, susijusių su poreikiu kuo labiau mažinti triukšmą. Pašalinus šias kliūtis, sumažinus išlaidas ir ėmus sparčiau diegti inovacijas bus galima išnaudoti visą geležinkelių potencialą. Todėl geležinkelių transportą reikia dar labiau plėtoti, siekiant užtikrinti, kad jis būtų patrauklesnis keliautojams ir įmonėms kaip transporto rūšis, atitinkanti jų kasdienio ir tolimojo susisiekimo poreikius. Jei daugiau keleivių ir krovinių bus vežama geležinkeliais, tai taip pat padės sumažinti spūsčių ir žmonių sveikatai pavojingų išmetamų teršalų kiekį, visų pirma oro taršą.

Pasiūlymu 2021-uosius paskelbti Europos geležinkelių metais siekiama populiarinti geležinkelių transportą, atsižvelgiant į Komisijos komunikate dėl Europos žaliojo kurso nustatytus tikslus, be kita ko, susijusius su darniu ir išmaniu judumu. Europos geležinkelių metais visoje Europoje bus vykdomi projektai, rengiami debatai, renginiai, parodos ir įgyvendinamos iniciatyvos, siekiant populiarinti geležinkelių transportą kaip piliečiams, įmonėms ir valdžios institucijoms pritaikytą patrauklų ir darnų keliavimo po Europą būdą, pabrėžiant tai, kad geležinkelių transportas aprėpia visą Sąjungą ir yra novatoriškas. Specialūs piliečiams (nesusijusiems su geležinkelių sektoriumi) rengiami renginiai ir komunikacijos kampanijos įtikins daugiau žmonių ir įmonių naudotis geležinkeliais.

2021-ieji yra svarbūs metai Sąjungos geležinkelių politikai. Tai bus pirmieji ištisi metai, kuriais pagal 4-ąjį geležinkelių dokumentų rinkinį patvirtintos taisyklės, visų pirma keleivių vežimo valstybės viduje paslaugų rinkos atvėrimo ir visoje ES veikiančių geležinkelio įmonių išlaidų ir administracinės naštos mažinimo taisyklės, bus įgyvendinamos visoje ES. Kai kuriose valstybėse narėse didėja visuomenės susidomėjimas geležinkeliais, taip pat ir naktiniais traukiniais, kaip, be kita ko, rodo iniciatyvos „#DiscoverEU“ populiarumas. Be to, tarptautinis meno festivalis „Europalia“ kaip savo 2021 m. temą pasirinko geležinkelių įtaką menui ir sieks atkreipti dėmesį į svarbų geležinkelių vaidmenį skatinant socialines, ekonomines ir pramonines permainas. Todėl 2021-ieji laikomi labai tinkamais metais aptariamajai iniciatyvai įgyvendinti.

Kaip ir visais ankstesniais metais, kuriais buvo minimi Europos metai, svarbiausias tikslas yra geriau informuoti apie tam tikros srities problemas ir galimybes, taip pat atkreipti dėmesį į Sąjungos vaidmenį ieškant bendrų sprendimų. Europos geležinkelių metų tikslas – skatinti ir remti Sąjungos, valstybių narių, regionų ir vietos valdžios institucijų bei kitų organizacijų pastangas padidinti keleivių ir krovinių vežimo geležinkeliais srautus. Visų pirma, minint Europos metus, geležinkeliai turėtų būti populiarinami kaip darni, novatoriška ir saugi transporto rūšis, orientuojantis į plačiąją visuomenę ir ypač jaunimą. Taip pat daug dėmesio turėtų būti skiriama europiniam tarpvalstybiniam geležinkelių aspektui, t. y. gebėjimui suartinti piliečius, suteikti jiems galimybę pažinti visą Sąjungos įvairovę, skatinti sanglaudą ir prisidėti prie Sąjungos vidaus rinkos integracijos. Be to, turėtų būti didinamas geležinkelių sektoriaus indėlis į Sąjungos ekonomiką, pramonės sektorių ir plačiąją visuomenę; geležinkelių transportas taip pat turėtų būti populiarinamas kaip svarbus Sąjungos ir trečiųjų šalių, visų pirma Vakarų Balkanų šalių, santykių elementas.

•Suderinamumas su toje pačioje politikos srityje galiojančiomis nuostatomis

Kaip minėta pirmiau, Europos geležinkelių metais bus siekiama populiarinti geležinkelių transportą, atsižvelgiant į Komisijos komunikate dėl Europos žaliojo kurso nustatytus tikslus, be kita ko, su darniu ir išmaniu judumu susijusius tikslus. Ta iniciatyva bus taip pat grindžiama esamomis su geležinkeliais susijusiomis iniciatyvomis ir politika, pavyzdžiui, keleivių vežimo valstybės viduje paslaugų rinkos atvėrimu ir visoje Sąjungoje veikiančių geležinkelio įmonių išlaidų ir administracinės naštos mažinimu. Kaip ir kitais metais, kuriais buvo minimi Europos metai, bus įgyvendinamos šios priemonės: Sąjungos, nacionalinio, regiono ir vietos lygmens informavimo ir viešinimo kampanijos, renginiai, projektai ir iniciatyvos. Įgyvendinant minėtas priemones bus pristatomos pagrindinės idėjos ir teikiama informacija apie gerosios patirties pavyzdžius.

Europos metai suteiks galimybę paskatinti valstybių narių valdžios institucijas ir geležinkelių sektoriaus atstovus bendradarbiauti populiarinant geležinkelių transportą. Bus dedamos visos reikiamos pastangos užtikrinti, kad Europos metų veikla tenkintų kiekvienos valstybės narės reikmes ir būtų pritaikyta prie jos aplinkybių. Todėl valstybių narių prašoma paskirti nacionalinį koordinatorių, kuris bus atsakingas už tos valstybės narės dalyvavimo Europos geležinkelių metų veikloje organizavimą. Bus sukurta Europos iniciatyvinė grupė, kuriai priklausys ir nacionalinių koordinatorių atstovai. Siekdama koordinuoti Europos metų veiklą ir dalytis informacija apie tos veiklos įgyvendinimą nacionaliniu ir Sąjungos lygmenimis, Komisija šauks nacionalinių koordinatorių posėdžius.

•Suderinamumas su kitomis Sąjungos politikos sritimis

Europos geležinkelių metai yra susiję su kitomis Sąjungos politikos sritimis, pavyzdžiui, regionų vystymusi, pramonės konkurencingumu, ekologiniu turizmu, inovacijomis, užimtumu, švietimu, jaunimu, kultūra ir prieinamumu neįgaliesiems, taip pat su Sąjungos ryšiais su kaimyninėmis šalimis. Įgyvendinant šią iniciatyvą bus pabrėžiamas geležinkelių transporto – darnios ir perspektyvios prekių vežimo, keliavimo, skirtingų žemyno regionų pažinimo ir sujungimo priemonės – europinis tarpvalstybinis aspektas. Tam tikra su iniciatyva „Europos metai“ susijusi veikla galėtų būti finansuojama pagal esamas Sąjungos programas, pavyzdžiui, programą „Europos horizontas“, Europos infrastruktūros tinklų priemonę, Sąjungos struktūrinius ir investicijų fondus, programą „Kūrybiška Europa“, programą „Erasmus +“, programą „DiscoverEU“ arba programą „Europa piliečiams“.

2.TEISINIS PAGRINDAS, SUBSIDIARUMO IR PROPORCINGUMO PRINCIPAI

•Teisinis pagrindas

Teisinis pasiūlymo pagrindas yra Sutarties dėl Europos Sąjungos veikimo (SESV) 91 straipsnis. Tame straipsnyje nustatyta, kad, atsižvelgdami į transporto ypatumus, Europos Parlamentas ir Taryba, spręsdami pagal įprastą teisėkūros procedūrą ir pasikonsultavę su Ekonomikos ir socialinių reikalų komitetu bei Regionų komitetu, nustato atitinkamas nuostatas SESV 90 straipsniui įgyvendinti. SESV 90 straipsnyje nustatyta, kad Sutarčių tikslų siekiama vykdant bendrą transporto politiką. Pagrindinis šio pasiūlymo tikslas – padėti padidinti keleivių ir krovinių vežimo geležinkeliais srautus. Todėl šis tikslas patenka į SESV 91 straipsnio taikymo sritį.

•Subsidiarumo principas (neišimtinės kompetencijos atveju)